C 214/74
HU
Az Európai Unió Hivatalos Lapja
2023.6.16.
2023. január 18., szerda
70. hangsúlyozza a koherens, egymást kiegészítő és interoperábilis védelmi képességek fejlesztésének fontosságát az euroatlanti térség biztonságának növelése szempontjából, összhangban az egységes haderők elvével; felhívja az EU-t és a NATO-t, hogy tartsák fenn a globális technológiai vezető szerepet a katonai képességek terén; hangsúlyozza, hogy biztosítani kell az EU és a NATO e területet érintő képességfejlesztési tervezési folyamatainak eredményei közötti koherenciát; hangsúlyozza, hogy az EU-nak fejlesztenie kell saját védelmi képességeit és stratégiai autonómiáját többek között annak érdekében, hogy a szövetségesei számára erősebb partnerré válhasson; felhívja az uniós NATO-tagállamokat, hogy a NATO iránymutatásaival összhangban növeljék katonai költségvetésüket a GDP legalább 2 %-ára;
71.
üdvözli az Egyesült Államok, Kanada és Norvégia részvételét a katonai mobilitásra vonatkozó PESCO-projektben, amely elengedhetetlen Európa védelme szempontjából, és mivel ez fontos az EU és a NATO katonai erők mozgásának megkönnyítésére irányuló erőfeszítései közötti koherencia növeléséhez; emlékeztet ugyanakkor arra, hogy a harmadik országoknak az egyes PESCO-projektekben való részvételéről eseti alapon kell dönteni, amennyiben ez az EU stratégiai érdekét szolgálja; üdvözli az Egyesült Királyság közelmúltbeli kérelmét a katonai mobilitással kapcsolatos PESCO-projekthez való csatlakozás iránt; emlékezteti a PESCO-ban részt vevő tagállamokat, hogy operatív és együttműködési kötelezettségvállalásaikat gyorsan végre kell hajtani; üdvözli a katonai mobilitásról szóló EU–NATO strukturált párbeszédet; üdvözli a Bizottság és az alelnök/főképviselő által 2022. november 10-én előterjesztett, a katonai mobilitásról szóló 2.0 cselekvési tervet, és felszólít annak gyors, a katonai mobilitásra vonatkozó PESCO-projekttel szinergiában történő végrehajtására; szorgalmazza az Európai Hálózatfinanszírozási Eszköz katonai mobilitási projektek tekintetében történő megerősítését; felhívja a tagállamokat, hogy tegyenek lépéseket a katonai mobilitást érintő eljárások egyszerűsítésére és harmonizálására, valamint az engedélyek megadására vonatkozó határidők lerövidítésére annak érdekében, hogy az uniós tagállamok gyorsabban tudjanak cselekedni, és növeljék a reagálás hatékonyságát; hangsúlyozza, hogy a katonai mobilitásról szóló új cselekvési tervnek biztosítania kell, hogy az infrastruktúra, a reziliencia és a logisztika területén fennálló követelményeket katonai stratégiai szempontból értékeljék; hangsúlyozza, hogy további finanszírozásra van szükség e kiemelt EU–NATO együttműködési kezdeményezés számára; felhívja az EU-t, hogy vegye fontolóra Ukrajna, Grúzia és a Moldovai Köztársaság meghívását a katonai mobilitással kapcsolatos projekthez hasonló PESCO-projektekben való részvételre;
72.
kiemeli az EU és az Egyesült Államok közötti szoros kapcsolat fontosságát, amely a demokrácia, a szabadság és a jogállamiság közös értékein alapul; nagyra értékeli az Egyesült Államok és a jelenlegi kormányzat Európa területi védelme iránti elkötelezettségét és ezzel kapcsolatos szerepvállalását, különös tekintettel az egész kontinenst fenyegető, Ukrajna elleni orosz agresszív háborúra; tudomásul veszi, hogy az indiai–csendes-óceáni térségben az Egyesült Államok számára is kihívást jelent a Kína növekvő katonai erőfitogtatása elleni fellépés, és hangsúlyozza, hogy az uniós tagállamoknak fokozniuk kell az európai védelmi képességek fejlesztésére irányuló erőfeszítéseiket annak érdekében, hogy hosszú távon lehetővé váljon a terhek átcsoportosítása, és az EU nagyobb felelősséget vállaljon saját védelméért;
73.
üdvözli az EU és az USA közötti, a biztonságról és védelemről szóló párbeszédet, amely a szorosabb transzatlanti együttműködés fontos mérföldköve; ösztönzi az alelnököt/főképviselőt, hogy e párbeszéd során fordítson különös figyelmet a keleti és déli szomszédság biztonságára, és a megbeszélésekbe vonja be az olyan területeket, mint a kölcsönös biztonsági és védelmi kezdeményezések, a KBVP-missziók és -műveletek, a leszerelés és a nonproliferáció, a terrorizmus elleni küzdelem, a hírszerzési szolgálatok közötti információcsere javítása, a forradalmi technológiák hatása, az éghajlatváltozás, a hibrid fenyegetések, a kibervédelem, a katonai mobilitás, a válságkezelés és a stratégiai versenytársakkal való kapcsolat;
74. ismételten intézményesített biztonsági és védelmi együttműködést szorgalmaz az Egyesült Királysággal; ösztönzi az Egyesült Királyságot, hogy komolyan működjön együtt az EU-val a sürgető stratégiai kihívások terén, biztosítva a fellépések kiegészítő jellegét és szinergiáit; ösztönzi az alelnököt/főképviselőt, hogy eseti alapon hívja meg az Egyesült Királyságot a külügy- (és védelmi) miniszterek informális tanácsi üléseire, hogy eszmecserét folytassanak a közös érdekű kérdésekről, eközben teljes védelmet biztosítva az EU döntéshozatali autonómiájának; rámutat, hogy a jövőbeli légi harci rendszerek fejlesztésére irányuló párhuzamos projektek az erőforrások nem hatékony felhasználását jelentik, ezért javasolja a két projekt összevonását; üdvözli az Egyesült Királyság Ukrajna iránti támogatását;
75. komoly aggodalmát fejezi ki a szomszédságunkban megnövekedett instabilitás miatt, amely gyakran olyan rosszindulatú szereplők szándékos tevékenységeinek eredménye, akik különböző intézkedésekkel gyengítik a demokratikus reformokat azzal a céllal, hogy végső soron az Uniót gyengítsék; hangsúlyozza, hogy az EU biztonsága szorosan kapcsolódik közvetlen szomszédaink biztonságához az EU keleti és déli szomszédságában, valamint a Nyugat-Balkánon; felszólít a keleti partnerség hasonlóan gondolkodó országaival folytatott katonai-biztonsági együttműködés elmélyítésére, többek között a keleti partnerség biztonsági dimenziójának megerősítése révén, valamint felwszólít a biztonság- és védelempolitikai párbeszédek fokozására, különösen Ukrajnával, Grúziával és a Moldovai Köztársasággal; fokozott együttműködésre szólít fel a biztonság és védelem területén a déli szomszédságbeli partnerekkel; felhívja az EU-t, hogy játsszon jelentős szerepet a földközi-tengeri térségben, mivel olyan szereplővé vált, amely képes garantálni a régió